รับเหมาก่อสร้างแบงก์เดี้ยง
พื้นฐานเปลี่ยนงบ2ล้านล้านช้าศก.ชะลอITDหนีไม่พ้นเพิ่มทุนระดม2พันล้าน
29 ต.ค. 2565

พื้นฐานเปลี่ยนงบ2ล้านล้านช้าศก.ชะลอITDหนีไม่พ้นเพิ่มทุนระดม2พันล้าน
นักลงทุนช็อก!! ลงทุน 2 ล้านล้านสะดุด กระหน่ำทิ้งหุ้นรับเหมาหั่นราคาเป้าหมาย ด้าน ITD สุดอั้นเพิ่มทุน
ตลาดหุ้นไทยตื่นตระหนก หลังจากกฎหมายลงทุน 2.2 ล้านล้านบาทส่อขัดกฎหมายรัฐธรรมนูญ (รธน.) ซึ่งจะทำให้รัฐบาลใช้เงินลงทุนโครงการขนาดใหญ่ไม่ทันภายในปีนี้ นับเป็นการซ้ำเติมกรณีโครงการบริหารจัดการน้ำกว่า 3 แสนล้าน บาทที่ล่าช้า ทำให้นักลงทุนแห่ทิ้งหุ้นรับเหมาก่อสร้างขนาดใหญ่ทุกตัว โดยเฉพาะบริษัท อิตาเลียนไทย ดีเวล๊อปเมนต์ (ITD) ที่ผิดหวังจากโครงการน้ำแล้ว ยังมีข่าวลบเรื่องการเพิ่มทุนจดทะเบียนอีก
นอกจากหุ้นรับเหมาฯ ถูกทิ้งอย่างรุนแรงแล้ว หุ้นในกลุ่มธนาคารพาณิชย์ ก็ยังปรับตัวลงแรง เช่น ธนาคารกสิกรไทย (KBANK) เพราะโบรกเกอร์ต่างประเทศลดราคาเป้าหมายลงหลังจากการใช้จ่ายของภาครัฐไม่เป็นไปตามประมาณการที่วางไว้ในปีนี้ และอาจจะต่อเนื่องถึงปีหน้าด้วย ส่งผลกระทบต่อเศรษฐกิจโดยรวม
นายสุรชัย ประมวลเจริญกิจ นักวิเคราะห์ บริษัทหลักทรัพย์ เมย์แบงก์ กิมเอ็ง (ประเทศไทย) กล่าวว่า ได้ปรับเปลี่ยนมุมมองการลงทุนในหุ้นกลุ่มรับเหมาฯ จากเดิมให้น้ำหนักมากกว่าตลาดเป็นเท่าตลาด และปรับลดราคาเป้าหมายหุ้นตัวใหญ่ด้วย
ตอนนี้มีปัจจัยเสี่ยงทางการเมืองโดยเฉพาะเสถียรภาพของรัฐบาลเข้ามาเกี่ยวข้องมากขึ้น เช่น กรณีลงทุน 2.2 ล้านล้านบาทที่ส่อขัดรัฐธรรมนูญมาตรา169 โครงการลงทุนน้ำ 3.5 แสนล้านบาท ซึ่งล้วนมีผลต่อการลงทุนในหุ้นรับเหมาก่อสร้าง
“ก่อนหน้าหุ้นรับเหมาวิ่งขึ้นมาด้วยงบลงทุน 2.2 ล้านล้านบาท เมื่อมาถึงตอนนี้นโยบายต่างๆ เริ่มสะดุดก็ทำให้ราคาแต่ละตัวลดลงอย่างรุนแรง” นายสุรชัย กล่าว 
สำหรับกรณีที่นักลงทุนเทกระจาดหุ้นบริษัท ช.การช่าง (CK) จนกดราคาทรุดลงไปปิดที่ 17.60 บาทรูดลง 2.20 บาท หรือ 11.11% ด้วยมูลค่าการซื้อขายมากกว่า 3,032 ล้านบาทนั้น 
นายวรพจน์ อุชุไพบูลย์วงศ์ ผู้ช่วยกรรมการผู้จัดการใหญ่ CK กล่าวว่า บริษัทมั่นใจว่าในปี 2556 นี้จะรับรู้รายได้จากงานก่อสร้างได้ตามเป้าที่วางไว้ 2.83 หมื่นล้านบาท และคาดมีอัตรากำไรขั้นต้นได้ 810% จากงานในมือกว่า 1.2 แสนล้านบาท ซึ่งบริษัทก็ยังรับรู้รายได้ในปีหน้าต่อเนื่องอีกประมาณ 3 หมื่นล้านบาท ตามความก้าวหน้าของโครงการ 
“แม้ว่าในไตรมาส 2 จะมีงานเข้ามาน้อย แต่บริษัทมีกำไรจากการขายหุ้นบริษัท รถไฟฟ้ากรุงเทพ (BMCL) ประมาณ 1,000 ล้านบาท” นายวรพจน์ กล่าว
อย่างไรก็ตาม ในครึ่งปีหลังบริษัทยังรอรับงานอีกจำนวนมาก นอกจากนั้นมีงานโครงสร้างพื้นฐานใหญ่ที่กำลังรอเปิดประมูลอีกหลายโครงการ
ด้านบริษัท ITD จะขายหุ้นเพิ่มทุน 666.79 ล้านหุ้นให้กับผู้ถือหุ้นเดิม ในอัตรา 1 หุ้นเดิมต่อ 0.15 ใหม่ในราคาหุ้นละ 3 บาท ซึ่งจะทำให้ได้เม็ดเงินประมาณ 2,000 ล้านบาท และยังมีหุ้นอีกส่วนหนึ่งเตรียมเสนอขายนักลงทุนเฉพาะกลุ่ม เพื่อนำเงินไปขยายงานในอนาคต